નાનકડા ફેરિયાના અવાજે મનોજ યાદોની તંદ્રામાંથી બહાર આવ્યો. ખરીદી થઈ અને પેલો છોકરો જતો રહ્યો એટલે એ કિનારાના બાર તરફ આગળ વધ્યો, એકલતા ભાંગવા અને ધ્વનિની યાદોને દૂર ભગાડવા એ નશાને સહારે ગયો, કલાકો પસાર થયા, અંધારું ઉતરતું રહ્યું, ગોવાનો એ દરિયા કિનારો ધીરે ધીરે ખાલી થતો રહ્યો. ધ્વનિને ભૂલવા મથતો મનોજ કેટલું ગટગટાવી ગયો એ અંદાજ તેને પણ ન રહ્યો, પૈસા ચૂકવીને ઉભો થયો અને પોતાની હોટલ તરફ જવા પગ ઉપાડ્યા. બીચ પર થોડુંક ચાલવું પડે તેમ હતું. એ નશામાં લથડિયાં ખાઈ રહ્યો હતો.